श्रीमाधोपुर। भीषण गर्मी में आए दिन पानी की किल्लत से परेशान कस्बे के वार्ड 11, 12 व 14 के लोगों ने प्रशासन व जलदाय विभाग के खिलाफ जाम लगाकर पांच घंटे तक प्रदर्शन किया। प्रदर्शन कर रही महिलाएं कार्यालय में घुस गई तथा एईएन व जेईएन को समस्या का समाधान होने तक उनके साथ धूप में खड़े होने के लिए कहा।
इस पर अधिकारियों को धूप में आना पड़ा। पहले लोगों ने गोशाला के पास खंडेला मार्ग पर जाम लगाया। यहां बात नहीं बनी तो बस स्टैंड व उपखंड कार्यालय के पास भी जाम लगा दिया, जिससे रोड पर वाहनों की लाइन लग गई। इससे तपती धूप में यात्रियों को भी परेशानी हुई।
बाद में पहुंचे उपखंड अधिकारी राधेप्रताप सिंह ने एईएन मनोहर जांगिड़ व जेईएन राहुल शर्मा की मौजूदगी में वार्ड के प्रतिनिधिमंडल से वार्ता कर सुचारू पेयजल व्यवस्था का भरोसा दिलाया तब वार्डवासी शांत हुए। वार्ड के घनश्याम शर्मा, संजय लोकनाथका, पार्षद नागरमल लोकनाथका, मुरारी सोनी, आबिद शेख सहित महिलाओं का कहना था कि पिछले नौ माह से पानी की सप्लाई नहीं हो रही है। वार्डवासियों ने कर्मचारियों पर रसूखदारों से रिश्वत लेकर जानबूझकर फर्जी कनेक्शन करने तथा पुष्पनगर, अंजनी हनुमान मंदिर तथा पारीक मोहल्ले में स्थित मुख्य पाइप लाइन को ब्लॉक करने का आरोप भी लगाया।
पलसाना. ठीकरिया के आदर्श गांव शाहपुरा की टंकी करीब 15 दिन से सूखी पड़ी है। इससे आसपास के लोगों को पानी के लिए परेशान होना पड़ रहा है। लोगों ने टंकी में पानी डलवाने की मांग की है।
रींगस. क्षेत्र में दो दिन से पेयजल सप्लाई नहीं होने से आमजन परेशान हैं। कोर्ट वाली गली के लोगों ने निजी बोरिंग से पानी भरकर कार्य चलाया, तो कुछ लोगों ने एक किलोमीटर दूर रेलवे कॉलोनी, रेलवे स्टेशन आदि स्थानों से पानी लाकर दिन निकाले।
एसडीएम ने जेईएन व एईएन को लगाई फटकार
जाम के बाद उपखंड कार्यालय में एसडीएम राधेप्रताप सिंह, एईएन मनोहर जांगिड़, जेईएन राहुल शर्मा, नगरपालिका अध्यक्ष तनसुख कुमावत, वार्ड पार्षद तथा वार्डो के प्रतिनिधिमंडल की उपस्थिति में वार्ता की गई। एसडीएम ने समस्या का हल नहीं करने पर जेईएन व एईएन जलदाय विभाग को लताड़ लगाई। उपखंड अधिकारी ने पेयजल सप्लाई व्यवस्था में सुधार के निर्देश दिए तथा वार्डो में तीन जगह पर पाइप लाइन में हुए ब्लॉक को हटाने का कार्य होने तक प्रभावित वार्डो में पुलिस की मौजूदगी में टैंकरों से पेयजल सप्लाई कराने के निर्देश दिए।
कार्यालय का दरवाजा बंद कर किया प्रदर्शन
नीमकाथाना. चला में बिगड़ी पेयजल आपूर्ति से परेशान लोगों ने नीमकाथाना में एईएन कार्यालय को घेरकर प्रदर्शन किया। शुक्रवार दोपहर गाड़ियों से पहुंचे लोगों व महिलाओं ने जलदाय विभाग के एईएन कार्यालय पर कब्जा कर लिया। कोई अधिकारी नहीं मिलने पर ग्रामीणों ने कार्यालय का मुख्य दरवाजा बंद कर दिया। महिलाओं व ग्रामीणों ने जलदाय विभाग के चला में तैनात कार्मिक पर आपूर्ति में गड़बड़ी करने व दूसरे लोगों से मिलीभगत कर गांव में जल संकट खड़ा करने के आरोप लगाए।
करीब आधा घंटे तक कार्यालय में ग्रामीणों का हंगामा होता रहा। बाद में जेईएन शैलेंद्र गुप्ता ने कार्यालय पहुंचकर ग्रामीणों की शिकायत सुनी। इस दौरान आक्रोशित ग्रामीणों ने विभाग के चला में तैनात कार्मिक को तुरंत हटाने की मांग की। एईएन आरके चाहिल, जेईएन शैलेंद्र कुमार ने प्रदर्शनकारियों से चर्चा के बाद चला में तैनात कार्मिक को हटा लिया तथा सप्लाई में सुधार के लिए प्रीतमपुरी में तैनात कार्मिक को चला लगाया गया।
प्रदर्शन में प्रदीप शर्मा, महादेव कुड़ी, संतोषदेवी, संतरा, कृष्णादेवी, बसंती, राजेश कुमार, मुकेश कुमार, मधु, मोनिका, ताराचंद सहित दर्जनों लोग शामिल हुए। माकपा सचिव रामवतार लांबा ने एईएन आरके चाहिल को चला में पेयजल संकट को शीघ्र दूर करने की मांग का ज्ञापन दिया।
बिजली ट्रिपिंग से लोग हलकान
सीकर. पारे की तेजी के बीच कई इलाकों में बिजली ट्रिपिंग ने लोगों को हलकान कर दिया। स्टेशन रोड पर 30 घंटे बाद बिजली सप्लाई चालू हो सकी। यहां पर ट्रांसफार्मर के तार जल गए थे। जयपुर रोड, सांवली रोड व कल्याण सर्किल पर भी बार-बार ट्रिपिंग होती रही। जिला परिषद में कनिष्ठ लिपिक भर्ती के लिए जारी हुई 2251 अभ्यर्थियों की सूची अंधेरे में ही चिपकाई गई। स्टेशन रोड निवासी प्रवीण ने बताया कि गुरुवार दोपहर 12.30 बजे बिजली गुल हो गई थी। यह सप्लाई शुक्रवार शाम करीब सात बजे बहाल हो सकी। नवलगढ़ रोड व जयपुर रोड पर भी ट्रांसफार्मर की ट्रिपिंग की वजह से परेशानी हुई। स्टेशन रोड पर कई फोटो स्टूडियो पर उपकरण भी जल गए।
20 फीसदी मांग बढ़ी, सीकर ने किया ओवर ड्रा
जिले में बिजली की मांग 20 फीसदी बढ़ गई है। दस दिन में ही मांग प्रतिदिन 80 लाख यूनिट पहुंच गई। शुक्रवार को सीकर जीएसएस के लिए 101 मेगावाट बिजली का कोटा आवंटित था लेकिन शाम तक 23 मेगावाट बिजली ओवर ड्रा होती रही। यही हाल रींगस में रहा। यहां पर 85 मेगावाट बिजली की मांग के मुकाबले 92 मेगावाट बिजली की मांग रही। शहर में 40 ट्रांसफार्मर हैं, इनमें हर ट्रांसफार्मर पर एक दफा ट्रिपिंग हुई। वहीं लोसल में छह पोल टूटने से लोग बिजली के लिए परेशान रहे। बिजली निगम एसई बीएस रत्नू ने बताया कि जिले में बिजली की मांग काफी बढ़ गई है।
यहां दर्ज कराएं बिजली-पानी की शिकायत
कंट्रोल रूम बिजली : 01572-272064
कंट्रोल रूम पेयजल : 01572-251153
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva bho_Deva hin_Deva